b"\n_START_ARTICLE_\nKroatiens fodboldlandshold\n_START_SECTION_\nHistorie\n_START_PARAGRAPH_\nEfter at Kroatien indledte sin l\xc3\xb8srivelse fra Jugoslavien i starten af 1990'erne, kulminerende med landets borgerkrig, opn\xc3\xa5ede Kroatiens fodboldforbund optagelse i FIFA i 1992. Holdet blev dog ikke anerkendt til at deltage i kvalifikationen til VM i 1994, og landets f\xc3\xb8rste kvalikationsturnering var til EM i 1996. _NEWLINE_I 96-kvalifikationen var Kroatien i pulje med blandt andet Italien og Ukraine, og sluttede som gruppevinder, hvilket gav holdet billetten til slutrunden i England. Her kom landet i pulje med Danmark, Portugal, og Tyrkiet, og sluttede som toer i gruppen, blandt andet efter en 3-0 sejr over Danmark. I kvartfinalen blev holdet besejret af turneringens senere vindere fra Tyskland._NEWLINE_Kroaterne kvalificerede sig efter playoff-kampe ogs\xc3\xa5 til VM i 1998, hvor holdet dengang opn\xc3\xa5ede sit st\xc3\xb8rste resultat. Efter at v\xc3\xa6re g\xc3\xa5et videre fra en indledende pulje med Jamaica, Japan og Argentina, besejrede man Rum\xc3\xa6nien i 1/8-finalen. I kvartfinalen stod kroaterne igen overfor Tyskland, og efter en fremragende kamp vandt holdet 3-0, blandt andet p\xc3\xa5 m\xc3\xa5l af turneringens senere topscorer Davor \xc5\xa0uker. I semifinalen stod holdet over for de franske v\xc3\xa6rter og kom efter en m\xc3\xa5ll\xc3\xb8s f\xc3\xb8rste halvleg foran kort efter pausen. To m\xc3\xa5l af forsvarsspilleren Lilian Thuram bet\xc3\xb8d dog, at Kroatien missede finalekampen og m\xc3\xa5tte spille om bronzemedaljen. Her vandt kroaterne bronzekampen over Holland og vandt dermed deres f\xc3\xb8rste medalje nogensinde._NEWLINE_Kroaterne fik med en tredjeplads i sin kvalifikationspulje ikke kvalificeret sig til EM i 2000, men var ved VM i 2002 igen tilbage i det gode selskab. Her kunne holdet dog ikke pr\xc3\xa6stere p\xc3\xa5 samme niveau som ved det foreg\xc3\xa5ende VM, og m\xc3\xa5tte forlade turneringen efter det indledende gruppespil, efter nederlag til b\xc3\xa5de Ecuador og Mexico. Heller ikke ved EM i 2004 blev det til avancement fra gruppespillet, men i mods\xc3\xa6tning til de \xc3\xb8vrige ex-jugoslaviske nationer havde kroaterne form\xc3\xa5et at bide sig fast med hensyn til kvalifikation til slutrunder._NEWLINE_Ved VM i 2006 kom kroaterne i pulje med Brasilien, Japan og Australien, men m\xc3\xa5tte igen se sig sl\xc3\xa5et ud, efter skuffende kun at have f\xc3\xa5et to point ud af de tre kampe. Herefter skiftede forbundet tr\xc3\xa6ner, og ansatte den tidligere landsholdsspiller Slaven Bili\xc4\x87 som ny ansvarshavende for holdet. Under dennes ledelse kom holdet med til EM i 2008, hvor man efter blandt andet at have besejret Tyskland gik videre til kvartfinalen. Her var man f\xc3\xa5 sekunder f\xc3\xb8r slutfl\xc3\xb8jtet foran mod Tyrkiet, men m\xc3\xa5tte til slut se sig besejret efter straffesparkskonkurrence._NEWLINE_Kroatien missede for f\xc3\xb8rste gang siden \xc3\xa5r 2000 en slutrunde, da holdet ikke fik kvalificeret sig til VM i 2010. I kvalifikationspuljen blev holdet distanceret af s\xc3\xa5vel England som Ukraine._NEWLINE_Kroatiens st\xc3\xb8rste resultat kom dog ved VM i fodbold 2018. Her vandt kroaterne suver\xc3\xa6nt deres gruppe foran Argentina, Nigeria og Island, hvor holdet vandt alle deres kampe og fik dermed 9 point. I 1/8-finalen slog kroaterne Danmark, og i 1/4-finalen slog de v\xc3\xa6rtsnationen Rusland - begge kampe efter forl\xc3\xa6nget spilletid og straffesparkskonkurrence. I semifinalen stod de s\xc3\xa5 overfor England, og efter at v\xc3\xa6re kommet bagud efter blot 5 minutter, fik Ivan Peri\xc5\xa1i\xc4\x87 og Mario Mand\xc5\xbeuki\xc4\x87 vendt kampen p\xc3\xa5 hovedet til 2-1, og Kroatien kunne dermed sikre sig landets f\xc3\xb8rste VM-finale nogensinde. I finalen stod de overfor Frankrig, som de ogs\xc3\xa5 tabte til i semifinalen tilbage ved VM 1998. P\xc3\xa5 trods af at Peri\xc5\xa1i\xc4\x87 fik reduceret til 1-1, m\xc3\xa5tte landet dog se sig sl\xc3\xa5et 2-4 af franskm\xc3\xa6ndene, og Kroatien m\xc3\xa5tte derfor n\xc3\xb8jes med landets f\xc3\xb8rste s\xc3\xb8lvmedalje."